Source: https://hunvaldper.blog.hu/2011/05/18/33_a_fovarosi_birosag_vegzese_2011_majus_13?token=62e075bea6df3a50c2d51e0b849e3efb
Timestamp: 2019-05-22 15:19:53+00:00

Document:
33. Fővárosi Bíróság végzése - A Hunvald-per
Ahogy korábbi bejegyzésünkben már szó volt róla, hogy a Fővárosi Bíróság 2011. május 13-án tartott tanácsülésén Hunvald György előzetes letartóztatását megszüntette, és vele szemben lakhelyelhagyási tilalmat rendelt el. A végzés teljes szövegét feltettük a blogra, amely vagy az oldal alján, vagy a Dokumentumtárban olvasható.
Emlékezetes, hogy a Bíróság a büntetőper első tárgyalási napján, április 7-én, a vádismertetés kapcsán felkérte az ügyészt, pontosítsa, fejtse ki a vádban a bűnszervezeti elkövetésre vonatkozó részt, mivel a bírósághoz benyújtott vádiratban rögzítettek nem mindenben egyeztethetők össze a Büntetőtörvénykönyvben írt bűnszervezet fogalmával. Az ügyész nem kívánta a vádat kiegészíteni vagy pontosítani.
A végzésből az is kiderül, hogy az ügyészség az egyik iratban hivatkozik arra, hogy a bűnszervezetnek tagjai voltak olyan emberek is, akiket "jelen vádiratban nem jelölt meg", de azt nem tüntetik fel, hogy kikre gondolnak, a bíróság csak feltételezi, hogy egyikük az ügy fontos szereplője, N. György vállalkozó, aki azonban nem ül a vádlottak padján. "A bűnszervezeti leírás olyannyira elnagyolt, hogy még a személyi kör sem behatárolt" - állapítja meg az Fővárosi Bíróság. Ezzel arra utal, hogy a bírók még azt sem tudták kiolvasni a vádiratból, hogy pontosan kik lehettek a bűnszervezet tagjai.
A vádat képviselő Központi Nyomozó Főügyészség szóvivője, Fazekas Géza azt mondta, amíg nem kapják kézhez a bíróság végzését, nem nyilatkozik arról, hogy fellebbeznek-e Hunvald és Gál kiengedése ellen.
A végzés pdf formátumban itt tekinthető meg!
https://hunvaldper.blog.hu/api/trackback/id/tr12913992
deportált 2011.05.22. 12:52:24
Ez is hány embernek, gyereknek az életét tette tönkre, a kényszerű deportálásokkal. A mi életünket a VI. ker. "kollegája", verók tette tönkre. Földönfutók lettünk, amikor deportáltak az Andrássy úti lakásunkból. Ott születtünk, ott éltük le az életünket, most meg kisemmizett földönfutók vagyunk. A házunk meg azóta is - 5 éve - ott rohad üresen, a galambok tanyája lett. De hunvald, verók és társaik jó sok milliárdot raktak zsebre, a mi bőrünkre.
A rengeteg tönkretett életért még az életfogytiglan is kevés lenne ezeknek a .....-nek.
gergelyjózsef 2011.05.22. 15:53:54
Két megjegyzést engedjen meg, akármennyi elkeseredettség van a kommentjében. Egy: a hetedik kerületben a vevő akkor lehetett tulajdonos, ha minden bérlővel megállapodott. Nem tudok olyan esetről, ahol a bérlő a forgalmi érték alatt elfogadott volna lakást vagy pénzt. Ez bizonyos határig érthető és jogos, hiszen egy lepusztult házban lévő komfort nélküli lakás helyett olyant akartak, ami megfelelő. Megfelelő minőségében, megfelelő méretében, lehetőleg Erzsébetvárosban. Vannak olyan házak, ahol az előszerződés nem folytatódott, a vevő nem tudta volna a kihelyezés ekkora költségét beszámítani az épített új lakás árába.
A másik: Hunvald nem rakott zsebre pénzt, ezt még az ügyészség sem állította.
A hatodik kerület problémáit nem ismerem, de a bérlő kihelyezésére a lakástörvény ott is ugyanazt írja elő.
Palást 2011.05.25. 11:54:15
@deportált:
Erzsébetvárosi állampolgár vagyok, így nem tudok, de nem is akarok véleményt mondani egy másik kerületben történtekről, hiszen nem ismerem a körülményeket. Csak azért fűzök kommentet észrevételére, mert Erzsébetvárosban más a helyzet. Alapvetően abból kell kiindulni, hogy a 100-130 éves öreg, romos, sokszor életveszélyes ingatlanok felújítására nincs fedezete egyetlen önkormányzatnak sem.Ezeket az ingatlanokat le kell bontani, még akkor is, ha egyes civil szervezetek a kerületfejlesztési tervek ismertetését követően sebtiben " műemlék-jellegű épület" feliratú táblákat helyeztek ki. Az ilyen régi ingatlanokban jórészt komfort nélküli lakásokban éltek a családok. Sok család az emeleteken lakott, s közös illemhelyük a földszinten volt. Erzsébetvárosban nagy gondot fordítottak arra, hogy az ilyen családok átköltöztetése során az érintettek életkörülményei javuljanak, számtalan olyan családdal beszélgettem, akik hálásak azért, hogy komfort nélküli lakásukat komfortosra cserélhették át.
Ami pedig Hunvald György polgármesterünkről alkotott véleményét illeti, tisztelettel arra kérem, szíveskedjen megvárni az illetékes bíróság jogerős döntését.
deportált 2011.05.25. 18:31:39
Palást igazad van. Az azért nagyon elgondolkoztató, hogy jó páran - értékbecslő, ügyvéd, Gaál úr, stb - millimosok lettek. Ők jártak jól. Lehet, hogy a VII. ker-ben van olyan lakó is, aki jól járt, komfort nélküli lakásból komfortoshoz jutott.
Meg azért gondolom, nem véletlenül voltak ennyi ideig előzetesben.
Az Andrássy úton nagyon jó minőségű összkomfortos palotából deportáltak. Olyan lakásból, amire már a nagyszüleink, szüleink is sokat költöttek. Én 30 éven keresztül minden pénzemet a lakásra költöttem, sokat koplaltam, hogy legyen cirko fűtés, rácsok, stb. Hogy öregségemre kényelmes lakásom legyen. Ehelyett öregségemre, öregségünkre földönfutók lettünk.
Azt meg ne emlegessék nekem, hogy mindenki aláírta, persze mikor az embernek a torkához szorítják a kést, mindent aláír.
A mi házunk nagyon-nagyon jó állapotban volt, most majd, hogy a galambok tanyája lett, tönkre megy az is. De ez ebben az országban nem számít, csak az, hogy a kisembert tönkre tegyék, dögöljön meg minél előbb. A pozicióba jutott emberek meg minél előbb tegyenek szert sok sok millióra, ill. milliárdokra.
Továbbra is fenntartom a véleményem, hogy ha ezek a kétlábúak, akik a mi életünket tönkretették a börtönben rohadnak meg, a mi életünket, az egészségünket, és főleg a gyerekeink életét, egészségét, amiért egy életen át dolgoztunk, éheztünk, soha nem fogjuk visszakapni.
gergelyjózsef 2011.05.25. 22:41:06
El kell dönteni, hogy emberekről beszélünk, akikre haragszunk és bosszúért lihegünk, vagy nem ebben a blogban van az utolsó mondatbeli megjegyzés megfelelő helye.
Az eddigi információkból nem tudom, hogy valakik milliomosok lettek-e és miből.
Nem véletlen, hogy többen előzetesben voltak, de a megalapozottságáról a bíróság nemrég mondott véleményt. Ebből persze az ok nem derült ki. Talán a per folyamán erről is többet fogunk tudni.
A többi, az vélemény, ami számomra ismeretlen dolgokról szól.

References: Bíróság 
 Bíróság 
 Bíróság 
 bíróság 
 bíróság 
 bíróság 
 bíróság